
ACTA PII PP. X 


APOSTOLICAE SUB PLUMBO LITTERAE. 


DE PROVISIONE DIACONIAE 8S. MARIAE IN DOMNICA 


PIUS EPISCOPUS 
SERVUS SERVORUM DEI. 


Dilecto Filio Nostro Basilio, Sanctae Mariae in Domnica, Sanctae 
Romanae Ecclesiae Diacono Cardinali, Pompili nuncupato, salutem et 
apostolicam benedictionem. — Cum Nos, de Venerabilium Fratrum 
Nostrorum Sanctae Romanae Ecclesiae Cardinalium consilio et Apo- 
stolicae potestatis plenitudine, Te in eiusdem Sanctae Romanae Eccle- 
siae Diaconum Cardinalem duxerimus assumendum, volentes Te, prout 
ratio postulat, propria Cardinalis Diaconi denominatione decorare, Tibi 
ecclesiam Sanctae Mariae in Domnica seu in Dominica, quae Diaconi 
Cardinalis est denominatio et cui bonae memoriae Aloysius, ipsius 
Sanctae Romanae Ecclesiae Diaconus Cardinalis, Tripepi nuncupatus, 
praesidebat, per obitum dicti Aloysii Cardinalis qui in Romana Curia 
debitum. naturae persolvit, vacantem assignare et plenarie committere 
statuimus. Decessor quidem Noster fel. record. Clemens Papa Deci- 
mus secundus, de consensu Cardinalis tune temporis Diaconi S. Mariae 
in Domnica, ad maius Religionis incrementum et ad divini cultus splen- 
dorem varietatemque in vetusta ecclesia tuenda benigne concesserat 
Monachis Basilianis Graeco-Melchitis Congregationis S. Ioannis Bapti- 
stae in Soario in Monte Libano, ut apud dictam ecclesiam in domo 
ipsi adnexa et propria Sedem haberent qui Monasticum Collegium ibi 
constituerent propagandae conservandaeque Religioni catholicae Ro- 
manae apud Melchitas Graeci Ritus in Syria, et quotidie divinas laudes 
Acta, vol. IV, n. 56. — 15-3-912. 

ibidem persolverent. At quoniam varias ob causas, neque consilium hoc 
ad effectum adduci, neque dicto in loco hospitium aptum erigi potuit, 
recentiori aetate Procuratoribus Congregationum Melchitarum Soari- 
tarum Baladitae et Aleppinae ea ipsa ecclesia concessa fuit. Nos vero 
probe habentes cognitum in Coelimontana regione et apud dictam eccle- 
siam Sanctae Mariae in Domnica multitudinem haud exiguam christiani 
populi coaluisse, quae eam singulari pietate ac religione prosequitur, 
dum Tibi, dilecte Fili Noster, eamdem Diaconiam committimus, simul 
volumus, prouti est sanctissimum officii Nostri munus, ut ipsa decore 
divini cultus iterum fulgeat et spirituali bono fidelium in vicinia inco- 
lentium consulat, idque ope sacerdotum, qui ad hunc peculiarem finem 
deligantur. Itaque oportebit, qui curam custodiamque dictae ecclesiae 
usque in hodiernam diem habuerunt et in domo ecclesiae adnexa domi- 
cilium obtinuerunt, eos alio sedem transferre; quippe irrita et nullius 
in posterum roboris sunto beneficia supra memorata olim quocumque 
modo etiam a Romanis Pontificibus Nostris Praedecessoribus concessa 
de Diaconia Sanctae Mariae in Domnica seu in Dominica. Nos igitur, 
de Venerabilium Fratrum Nostrorum Sanctae Romanae Ecclesiae Car- 
dinalium item consilio et plenitudine Apostolicae potestatis, Tibi, dilecte 
Fili Noster, concedimus et assignamus ipsam Diaconiam Sanctae Mariae 
in Domnica seu in Dominica, cum omnibus suis cappellis, domibus, 
aedibus, bonis, proprietatibus, possessionibus, membris, pertinentiis, fru- 
ctibus, redditibus, iuribus, iurisdictionibus, pro tui Cardinalatus deno- 
minatione, Teque ipsi ecclesiae Sanctae Mariae in Domnica seu in 
Dominica in Diaconum Cardinalem praeficimus, curam, regimen et 
administrationem ipsius ecclesiae Tibi in spiritualibus et temporalibus 
plenarie committendo; ita quod liceat Tibi regiminis et administrationis 
eiusdem ecclesiae ac illius iurium, iurisdictionum et pertinentiarum 
praedictarum possessionem, seu quasi-possessionem, per Te, vel per 
alium aut alios nomine tuo, propria auctoritate, libere apprehendere 
et apprehensam retinere, ipsamque ecclesiam Sanctae Mariae in Domnica 
seu in Dominica in iisdem spiritualibus et temporalibus regere et ple- 
nissime gubernare, prout Diaconi Cardinales, qui ei pro tempore prae- 
fuerunt, eam regere et gubernare potuerunt vel etiam debuerunt. Tuum 
propterea, dilecte Fili Noster, erit dare operam, ut divinus cultus in dicta 
Ecclesia iterum floreat, et opportune cum dilecto Filio Nostro Cardinali 
in Urbe Vicario in spiritualibus Generali bono spirituali christianae 
plebis circumstantis providere, etiam si res postulaverit, curam regu- 
larem animarum ibidem statuendo. Quocirca memoratam curam et admi- 
nistrationem, quam eidem circumspectioni tuae per Apostolicas has 

Litteras mandamus, sic exercere studeas sollicite, fideliter ac prudenter, 
ut ecclesia ipsa Sanctae Mariae in Domnica seu in Dominica guberna- 
tori provido ac vigili administratori gaudeat se commissam, Tuque 
praeter aeternae retributionis praemium Nostram et Sedis Apostolicae 
benedictionem et gratiam inde uberius consequi merearis. Per prae- 
sentes etiam mandamus dilecto filio Rectori eligendo eiusdem ecclesiae 
Sanctae Mariae in Domnica seu in Dominica, aliisque ipsius ecclesiae 
ratione Tibi subditis personis, ut ipsi Tibi pareant atque obediant, 
alioquin poenas quas Tu statueris in rebelles, ratas habebimus et facie- 
mus, auctore Domino, observari. Et insuper, ut Cardinalatus dignitati 
et splendori aptius consulere queas, motu proprio et ex mera Nostra 
liberalitate deque Apostolicae potestatis plenitudine, Tibi, etiam post- 
quam pacificam possessionem seu quasi-possessionem regiminis et 
administrationis praefatae ecclesiae Sanctae Mariae in Domnica seu in 
Dominica ac illius bonorum, si quae sint, assequutus fueris, facultatem 
concedimus, una cum illa quamdiu eidem praefueris, omnia et singula 
alia officia et beneficia, quae ex quibusvis concessionibus et dispensa- 
tionibus Apostolicis in titulum, commendam, administrationem, aut alias 
quomodolibet obtines, aut in quibus, vel ad quae ius Tibi quomodolibet 
competit, ut prius et quoad vixeris, libere et licite retinendi ac ius Tibi 
in illis, vel ad illa, quomodolibet competens prosequendi, constitutio- 
nibus et ordinationibus Apostolicis caeterisque contrariis quibuscumque 
non obstantibus. 

Datum Romae apud Sanctum Petrum, anno Domini millesimo non- 
gentesimo undecimo, die trigesima mensis Novembris, Pontificatus Nostri 
anno nono. 


A. Carpinatis AGLIARDI, S. R. E. Cancellarius. 


Loco + Plumbi. 


Raphaél Virili, Protonotarius Apostolicus. 

Ludovicus Schiller, Protonotarius Apostolicus. 

Paulus Pericoli, Cancellariae Apostolicae Adiutor 
a studiis. 

Alfridus Marini, Plumbator. 

LITTERAE APOSTOLICAE. 
I. 


SODALITAS IN HONOREM S. CHRISTOPHORI ERIGITUR IN ARCHISODALITATEM 
CUM FACULTATE AGGREGANDI UBIQUE TERRARUM. 


PIUS PP. X. 


Ad perpetuam rei memoriam. - Christianas Consociationes, sodalium 
numero ac praestantia conspicuas et ubique gentium prolatas, quae in 
primis Dei Sanctorumque cultum sibi proponentes, hominum non modo 
animorum sed etiam corporum integritati prospiciunt, peculiari benevo- 
lentia Nostra libentes prosequimur, easque de more institutoque Romano- 
rum Pontificum honoribus ac privilegiis cohonestamus. Itaque iucundum 
Nobis accidit comperire curiali in templo Paroeciae vulgo « St-Christophe 
le Jajolet » nuncupatae atque intra fines Sagiensis dioeceseos positae, 
sodalitatem in honorem S. Christophori iam inde ab anno mpcccxcIx con- 
ditam extare, quae id praesertim intendat, ut viatores ceterique omnes qui 
tum vitae genere, tum sedis ratione, omnigenis periculis sunt obnoxii, 
se suaque Beato Christophoro, optimo periclitantium Patrono, commit- 
tant et credant. Cuius Sodalitatis utilitas nostris praecipue conspicitur 
temporibus, quibus eo hominum pervenit industria, ut non solum terra 
marique, sed in aére quoque itinera quam celerrime conficiant, et ita 
in vitae discrimen saepissime adducantur. Mirum igitur non est, huius- 
modi Consociationem, a sacris plerisque Antistitibus rite comprobatam, 
ingenti numero sodales gremio suo complecti, ac sive in Europam, sive 
in Asiam, sive etiam in longinquas Americas quotidie magis propagari. 
Homines enim, qui se hisce periculis obiiciunt, numisma, Beati Christo- 
phori referens imaginem, suis vehiculis ut a Sancto Patrono iuventur 
affigunt, seque inter eiusdem Consociationis sodales non intermisse con- 
scribunt. Quae cum ita sint, votis Venerabilis Fratris Claudii Bardel, 
Episcopi Sagiensis, benigne exceptis atque Ipsi pariter et eius populo 
gratum facientes, eandem, quam supra diximus, Sodalitatem honoribus 
privilegiisque propenso quidem animo augendam existimamus. Quare, 
hisce Litteris, Auctoritate Apostolica Nostra, Sodalitatem sub titulo 
S. Christophori, in aede parochiali loci vulgo « St-Christophe le Jajolet » 
dioeceseos Sagiensis canonice institutam, in Archisodalitatem cum solitis 
privilegiis perpetuum in modum erigimus et constituimus. Archisodali- 
tatis autem sic erectae officialibus et sodalibus praesentibus ac futuris, 

ut ipsi alias quaslibet sodalitates eiusdem nominis atque instituti, ubique 
terrarum existentes, servatis tamen Constitutione r. m. Clementis PP. VIII 
Decessoris Nostri, aliisque Apostolicis Ordinationibus desuper editis, 
aggregare et cum illis omnes et singulas indulgentias, peccatorum remis- 
siones et poenitentiarum relaxationes eidem Sodalitati, ita in Archiso- 
dalitatem per Nos erectae, iam ab hac S. Sede concessa, et quae aliis 
impertiri queant, communicare libere liciteque possint ac valeant, eadem 
Apostolica Auctoritate Nostra, praesentium vi, perpetuo item concedimus 
ac largimur. Decernentes praesentes Nostras Litteras firmas, validas 
atque efficaces semper existere et fore, suosque plenarios et integros 
effectus sortiri et obtinere, illisque ad quos spectat et in posterum spe- 
ctabit, in omnibus et per omnia plenissime suffragari; sicque in prae- 
missis per quoscumque iudices ordinarios vel delegatos iudicari et defi- 
niri debere, atque irritum esse et inane, si secus super his, a quoquam, 
quavis auctoritate, scienter vel ignoranter contigerit attentari. Non obstan- 
tibus Constitutionibus et Ordinationibus Apostolicis, etiam speciali et 
individua mentione ac derogatione dignis, ceterisque omnibus in con- 
trarium facientibus quibuscumque. 

Datum Romae apud Sanctum Petrum sub annulo Piscatoris, die 
vit Februarii mcmxu, Pontificatus Nostri anno nono. 


R. Carp. Merry peu VAL, 
L. S. a Secretis Status. 


II. 


SODALITAS SUB TITULO « NOTRE-DAME DE SUPREME PARDON » ERIGITUR IN 
ARCHISODALITATEM CUM FACULTATE AGGREGANDI IN TOTA GALLIA. 


PIUS PP. X. 


Ad perpetuam rei memoriam. - Quae Deiparae Virginis cultum 
promovere Sodalitates intendant, eas honoribus ac privilegiis propenso 
animo exornamus. Cum igitur Nobis relatum sit in aede S. Mauritio vulgo 
« de Chiddes » dicata, dioeceseos Nivernensis, piam Confraternitatem 
utriusque sexus Christifidelium extare, quae sub titulo gallice « Notre- 
Dame de Supréme Pardon » iam inde a die decimo secundo Aprilis 
anno MDCCCXCvI canonice erecta fuit, atque id sibi potissimum proponit 
ut Christianorum religio erga Misericordiae Matrem magis magisque in 
dies augeatur, Nos, quo huiusmodi Consociatio maiora in Deo suscipiat 
incrementa, votis Nivernensis Episcopi benigne exceptis, eam exoptatis 

titulo iuribusque libenter cohonestamus. Quare hisce Litteris, Auctori- 
tate Apostolica Nostra Confraternitatem sub inscriptione vulgo « Notre- 
Dame de Supréme Pardon » in templo S. Mauritii de Chiddes intra fines 
Nivernensis dioeceseos rite conditam, in Archisodalitatem cum solitis 
facultatibus perpetuum in modum erigimus et constituimus. Archisoda- 
litatis autem sic erectae Officialibus et Sodalibus praesentibus ac futuris, 
ut ipsi alias qualisbet cognomines et eiusdem instituti Sodalitates in 
cuncta Gallica ditione canonice existentes, servata tamen forma Con- 
stitutionum rec. me. Clementis Papae VIII Decessoris Nostri « Quae- 
cumque a Sede Apostolica », aliisque Apostolicis Ordinationibus desuper 
editis, aggregare et cum illis omnes et singulas indulgentias, peccato- 
rum remissiones et poenitentiarum relaxationes ipsi Sodalitati, ita in 
Archisodalitatem a Nobis erectae, a Sede Apostolica concessas, et quae 
aliis impertiri queant, communicare licite possint ac valeant, eadem 
Auctoritate Nostra praesentium tenore perpetuo item concedimus et indul- 
gemus. Haec denique largimur, dummodo nulla alia sit eiusdem tituli 
in Galliis sodalitas, quae eodem honore ac facultatibus fruatur. Decer- 
nentes praesentes Nostras Litteras firmas, validas atque efficaces semper 
existere et fore, suosque plenarios et integros effectus sortiri et obti- 
nere, illisque ad quos spectat et in posterum spectabit, in omnibus 
et per omnia plenissime suffragari; sicque in praemissis per quoscumque 
iudices ordinarios vel delegatos iudicari et definiri debere, atque irritum 
esse et inane, si secus super his, a quoquam, quavis auctoritate, scienter 
vel ignoranter contigerit attentari. Non obstantibus Constitutionibus et 
Ordinationibus Apostolicis ceterisque omnibus, etiam speciali et indi- 
vidua mentione dignis, in contrarium facientibus quibuscumque. 

Datum Romae apud S. Petrum sub annulo Piscatoris, die xxvim Fe- 
bruarii mcmxut, Pontificatus Nostri anno nono. 


R. Carp. Merry DEL VAL, 
a Secretis Status. 


L. S. 

SACRA CONGREGATIO CONSISTORIALIS 


I. 


INTERAMNENSIS er NARNIENSIS. 


DE MODO CAPITULI INDICENDI AD VICARIUM CAPITULAREM ELIGENDUM. 


Apostolicis litteris « Cogitantibus nobis » diei 12 Aprilis 1907 SSmhus 
D. N. Pius PP. X ecclesias episcopales Interamnensem et Narniensem 
aeque principaliter univit. Porro cum ibi decerneretur: «.... edicimus autem 
« quotiescumque communem episcopalem sedem vacare contigerit, eisdem 
« Capitulis, unum in locum congregatis, ius esse communem Vicarium 
« Capitularem ad Sacrorum Canonum praescripta eligere », sequentia 
dubia sunt nata, quae pro resolutione ad praecavendas in futurum 
difficultates huic Sacrae Congregationi proposita sunt, nimirum: 

I. utrum sede vacante ius convocandi et praesidendi Capitulum pro 
Vicario Capitulari eligendo spectet ad priorem Capituli Interamnensis, an 
ad archipresbyterum Narniensem, an ad utrumque; 

I]. utrum, vacante prioratu vel archipresbyteratu, praedictum cop- 
vocationis ius transeat ad canonicum decanum respectivi Capituli, an 
potius transeat ad dignitatem non vacantem alterius Capituli; 

III. utrum convocatio fieri debeat in civitate episcopali illius qui Capi- 
tulum indicit, an ipse possit Capitulum convocare quo melius reputet ; 

IV. utrum omnes utriusque Capituli canonici et dignitates convo- 
cari debeant non habita ratione de diverso numero eorum qui in alte- 
rutro Capitulo habentur, an tot unius Capituli quot in altero. 

Requisito Consultoris voto, et omnibus perpensis, ad proposita dubia 
Sacra Congregatio respondendum censuit: 

ad I. Spectare ad utramque dignitatem, alternis vicibus, incipiendo 
a prima dignitate Capituli Interamnensis; 

ad IJ. affirmative ad primam partem, negative ad secundam; 

ad III. Capitulum indicendum esse in civitate episcopali illius digni- 
tatis seu canonici qui convocat; 

ad IV. omnes esse convocandos. 

Quae omnia cum relata fuerint SSmo D. N. Pio PP. X in audientia 

diei 9 Februarii 1912 ab infrascripto Cardinali huius Sacrae Congrega- 
tionis Secretario, SSmus resolutionem approbavit et confirmavit. 

Romae, ex aedibus Sacrae Congregationis Consistorialis, die 19 Fe- 
bruarii 1912. 


C. Carp. De Lat, Epise. Sabinen., Secretarius. 
L. S. 
Scipio Tecchi, Adsessor. 


Il. 
LIMERICENSIS. 


DE CATHEDRALIS ECCLESIAE EIUSQUE CAPITULI CONSTITUTIONE, 


Decreto Sacrae Consistorialis Congregationis diei 7 Ianuarii 1912, 
SSmus D. N. Pius PP. X ecclesiam S. Ioannis Baptistae in urbe vulgo 
Limerich ad Cathedralis honorem et gradum perpetuo jevexit ac extulit, 
cum iisdem iuribus et privilegiis quibus vetus cathedralis ecclesia ab 
acatholicis ante duo saecula occupata fruebatur, ibique cathedrale Capi- 
tulum instituit iisdem dignitatibus et canonicatibus constans ac vetus 
illa ecclesia, adiectis tamen canonici theologi et poenitentiarii titulis et 
officiis. 

Romae, e Secretaria S. C. Consistorialis, die 10 Martii 1912. 


Scipio Tecchi, Adsessor. 
Ill. 
PISANA et S. MINIATI. 


IMMUTATIONIS QUORUNDAM FINIUM. 


SSmhus D.N. Pius PP. X decreto huius Sacrae Consistorialis Con- 
gregationis diei 12 Ianuarii 1912 loca vulgo Carratello et Valibranci, 
necnon territorium quod rivo Tora et via Aemilia usque ad pontem 
Santoro est circumscriptum, a paroecia Fauglia simulque a dioecesi 
S. Miniati, quibus usque nunc subiecta erant, perpetuo seiunxit ac 
paroeciae Colle Salvetti simulque archidioecesi Pisanae aggregavit, ita 
ut fines paroeciarum vulgo Fauglia et Colle Salvetti sicut et dioecesum 
Pisanae et S. Miniati, iidem omnino sint ac ipsi hodierni confines civiles, 
qui inter municipia Fauglia et Colle Salvetti intercedunt. 

Romae, e Secretaria S. C. Consistorialis, die 10 Martii 1912. 


Scipio Tecchi, Adsessor, 

S. CONGREGATIO RITUUM 


I. 


ORDINIS PRAEDICATORUM. 
DE PRIVILEGIO PROCESSIONEM CUM SANCTISSIMO SACRAMENTO PERAGENDI. 


De mandato Rimi Patris Fr. Hyacinthi Mariae Cormier, Magistri 
Generalis Ordinis Praedicatorum, Rus P. Fr. Maria Henricus Desquey- 
rous, Procurator Generalis eiusdem Ordinis, Sanctissimum Dominum 
Nostrum Pium Papam X supplicibus votis rogavit, ut privilegium suo 
Ordini concessum a Sancto Pio V et confirmatum a Summis Pontifi- 
cibus Clemente VIII et Benedicto XIII, nempe processionem agendi qua 
defertur Sanctissimum Eucharistiae Sacramentum Dominica infra Octa- 
vam Solemnis Commemorationis Ssmi Corporis D. N. I. C., transferre 
dignaretur in Dominicam primam post eandem Octavam; siquidem ex 
novissimo Decreto Urbis et Orbis diei 24 Iunii anni superioris, Processio 
solemnis cum Sanctissimo Sacramento quae in Caeremoniali Episco- 
porum, lib. II, cap. 33, praescribitur, die Dominica infra Octavam Solemnis 
Commemorationis Ssmi Corporis D. N. I. C. ubique peragenda est. San- 
ctitas porro Sua, referente infrascripto Cardinali Sacrae Rituum Congre- 
gationi Praefecto, precibus benigne annuens, indulsit Fratribus memorati 
Ordinis, ut Dominica prima post Octavam Corporis Christi, Proces- 
sionem cum Sanctissimo Eucharistiae Sacramento instituere valeant, eo 
prorsus modo quo a Romanis Pontificibus concessa fuerat eidem Ordini 
facultas illam agendi Dominica infra Octavam praefatae Solemnitatis. 
Contrariis non obstantibus quibuscumque. Die 28 Februarii 1912. 


Fr. S. Carp. MARTINELLI, Praefectus. 
+ Petrus La Fontaine, Ep. Charystien., Secretarius. 


II. 
DUBIA. 


Ad Sacram Rituum Congregationem pro opportuna solutione 
sequentia dubia delata sunt; nimirum: 

I. Decurrente anno 1912, Dominicis diebus in quibus, iuxta Prae- 
scriptiones temporarias, Missa lecta celebrari potest vel de Festo duplici 

maiori vel minori occurrente, vel de Dominica, utendumne est, in Missa 
de Dominica, colore a Kalendario pro Festo occurrente indicato? 

Il. Anno .proximo 1913 Dominica in Septuagesima occurrit die 
19 Ianuarii, anticipari propterea debet Dominica II post Epiphaniam. 
Quum autem in Kalendario Universali singuli dies hebdomadae impe- 
diantur Festis ritus duplicis, praeterquam dies 16 in qua occurrit Festum 
ritus semiduplicis, et in permultis Kalendariis particularibus nulla dies 
libera sit a Festo ritus duplicis; quaeritur an Dominica praedicta in 
Kalendario Universali anticipanda sit per integrum officium, ut antea, 
die 16 lanuarii, et in Kalendariis particularibus per simplicem comme- 
morationem die 18 Ianuarii? 

III. Quum ex Praescriptionibus temporariis facta sit locorum Ordi- 
nariis et Superioribus Regularium facultas expungendi a proprio Kalen- 
dario Festa B. M. V. aut Sanctorum ritus duplicis maioris aut minoris 
Dominicis diebus assignata; quaeritur an ipsi eadem gaudeant facultate, 
quoad festa fixa particularia a S. Sede indulta, quin necesse sit ad 
S. R. C. recurrere? 

Et Sacra eadem Rituum Congregatio, ad relationem infrascripti 
Secretarii, audito voto Commissionis Liturgicae, reque accurato examine 
perpensa, rescribendum censuit : 

Ad I. Negative; et Missa Dominicalis sicut et Missa ferialis colorem 
sibi proprium iugiter servet. 

Ad II. Officium Dominicae II post Epiphaniam impeditae amodo 
anticipetur in Sabbato aut in alia praecedenti Feria, in qua occurrit 
Festum ritus semiduplicis. Quod si nullum Semiduplex infra hebdomadam 
habeatur, anticipetur in Sabbato, aut in alia praecedenti Feria, occur- 
rente etiam Festo ritus duplicis minoris. 

Ad III. Negative et in singulis casibus ad S. Rituum Congregationem 
negotium deferatur. 

Atque ita rescripsit, die 2 Martii 1912. 


Fr. S. Carp. Martinevul, S. R. C. Praefectus. 


L.  S. 
+ Petrus La Fontaine, Episc. Charystien., Secretarius. 

III. 
CONCHENSIS. 


BEATIFICATIONIS ET CANONIZATIONIS VEN. SERVAE DEI SORORIS ANGELAE MA- 
RIAE A CONCEPTIONE, REFORMATRICIS MONIALIUM ORDINIS SS. TRINITATIS. 


Angela Maria a Conceptione, orta in oppido Cantalapiedra Salma- 
ticensis dioeceseos, die 1 Martii an. 1649, egregiis naturae dotibus 
bonaque ad virtutem indole praedita, quum decimum tertium aetatis 
annum ageret, castitatis et religionis voto se obstrinxit. Mox, quum divi- 
nam voluntatem bene perspectam haberet, Metymnae Campi Sanctis- 
simae Trinitatis Religionem professa, Religionem ipsam, multos per- 
pessa labores, ad primaevam strictiorem observantiam, Innocentio XI 
probante, inter moniales ita revocavit, ut iure Reformatrix passim fuerit 
appellata. Cuius virtutum odor ac fama post mortem, quae obtigit 
die 13 Aprilis an. 1690, quum magis in dies invalescerent, Inquisitiones 
Ordinaria Auctoritate in ecclesiastica Curia Conchensi adornatae, ad 
Sacram Rituum Congregationem transmissae sunt. Eapropter, instante 
Rmo P. Antonino ab Assumptione, Ordinis Ssthae Trinitatis Excalcea- 
torum Ministro Generali et Causae Postulatore, attentis litteris postula- 
toriis quorundam Emorum S. R. E. Cardinalium, plurium Rihorum 
Sacrorum Antistitum necnon Praepositorum Ordinum seu Congrega- 
tionum, una cum universo clero et populo dioeceseos Conchensis et tota 
monialium Ordinis SSmae Trinitatis reformatarum Familia, Emus ac 
Rmus Dfius Cardinalis Iosephus Calasanctius Vives y Tuto, huius 
Causae Ponens seu Relator, in Ordinario Sacrorum Rituum Congrega- 
tionis Coetu subsignata die ad Vaticanum habito, sequens dubium discu- 
tiendum proposuit: An sit signanda Commissio Introductionis Causae in 
casu et ad effectum de quo agitur? Et Emiac Rimi Patres Sacris tuendis 
Ritibus praepositi, post relationem ipsius Emi Ponentis, audito voce et 
scripto R. P. D. Alexandro Verde, sanctae Fidei Promotore, omnibus 
accurate perpensis, rescribendum censuerunt: Affirmative, seu signan- 
dam esse Commissionem, si Sanctissimo placuerit. Die 27 Februarii 1912. 

Facta postmodum de his Sanctissimo Domino Nostro Pio Papae X 
per infrascriptum Cardinalem Sacrae Rituum Congregationi Praefectum 
relatione, Sanctitas Sua Rescriptum eiusdem Sacrae Congregationis 
ratum habens, Commissionem Introductionis Causae_ beatificationis 

et canonizationis Ven. Servae Dei Sor. Angelae Mariae a Conceptione, 
Reformatricis monialium Ordinis Ssmhae Trinitatis, propria manu signare 
dignata est, die 28, iisdem mense et anno. 


Fr. S. Carp. MarTINELLI, Praefectus. 


L. S. 
+ Petrus La Foniaine, Ep. Charystien., Secretarius. 


IV. 
VENETA sev PATAVINA. 


CANONIZATIONIS BEATI GREGORII CARDINALIS BARBADICI, 
EPISCOPI PRIUS BERGOMENSIS, POSTEA PATAVINI. 


Gregorius Barbadicus, Venetiis nobili genere natus die 18 Septem- 
bris anni 1625, inde a primaeva aetate mores ad modestiam et pietatem 
composuit. Quum esset promptus ingenio, in liberalibus ac philosophicis 
disciplinis inter suos aequales longe praestitit. Ad ecclesiasticam mili- 
tiam vocatus, a Mauroceno Venetiarum Patriarcha, anno 1655, prima 
tonsura initiatus est et per gradus ad Presbyteratum promotus. Postea 
Canonicus Patavinus renuntiatus, etiam inter utriusque Signaturae Refe- 
rendarios et Praelatos domesticos recensitus est. Pestilentia Romae gras- 
sante, Gregorius, regioni transtiberinae praefectus, hoc munus recte 
sancteque peregit. A Summo Pontifice Alexandro VII Ecclesiae Bergo- 
mensi regendae praepositus, die 29 [ulii anni 1657, Romae in Ecclesia 
S. Marci, Episcopus consecratus est. Septennio vix incepto, ad Sedem 
Patavinam translatus fuit, quam tres supra triginta annos tenuit ac 
gubernavit. Episcopalis infulae et sacrae Purpurae honore ac dignitate 
ornatus et auctus, in pastorali munere obeundo Sanctum Carolum Bor- 
romaeum sibi imitandum proposuit, eiusque imaginem mirifice retulit 
atque expressit. Gregi suo ex animo forma factus, religionis cultum, 
disciplinae ecclesiasticae iuxta decreta Tridentina reformatae obser- 
vantiam atque effusam in pauperem charitatem verbo atque exemplo 
provexit. Neque solum ad suos, sed etiam ad extraneos, necnon ad 
haereticos, iudaeos et paganos sollicitudinis suae curas extendit. Ad 
pietatis, doctrinae et sacri ministerii decus et incrementum, plura sacer- 
dotum et iuniorum sodalitia constituit, simulque Seminarium Patavinum 
ac litterarum scientiarumque Athenaeum, aede veteri in commodiorem 
locum translata, amplificavit, statisque legibus atque annuis proventibus 
auxit. Tandem, adveniente die 18 Iunii 1697, laboribus morbisque fra- 
ctus, virtutibus ac meritis dives, migravit in coelum perpetuam gloriae 

coronam a Principe Pastorum recepturus. Inclarescente post obitum 
fama Eiusdem sanctitatis, necessariis opportunisque inquisitionibus, tum 
Ordinaria tum Apostolica Auctoritate, peractis riteque probatis, Ven. Dei 
Servus Gregorius Barbadicus, heroicis virtutibus prodigiisque fulgens, a 
f. r. Clemente Papa VIII per Litteras Apostolicas in forma Brevis, die 
11 Septembris anni 1761, inter Beatos coelites relatus est, solemniis 
Beatificationis in Patriarchali Basilica Vaticana eodem mense concele- 
bratis. Quum vero ex illa auspicatissima die et cultus et devotio Chri- 
stifidelium in Beatum constanter maiora suscipiant incrementa, etiam 
per frequentem concursum ad sepulchrum quod in Cathedrali Patavina 
religiose custoditur; quumque nonnulla quoque prodigia, ipso Beato 
intercedente, divinitus patrata ferantur post indultam Eidem venera- 
tionem; hisce omnibus permoti causae Actores, sumpta occasione festi- 
vitatis anno elapso 1911, centesimo quinquagesimo a Beatificatione 
solemni ritu sacrisque caeremoniis feliciter absoluta, ipsius causae 
Reassumptioni promovendae solerter incubuerunt. Hinc, instante Rmo 
Diio Scipione Tecchi, Patriarchalis Archibasilicae Lateranensis Canonico, 
Sacri Cardinalium Conlegii a Secretis et causae Postulatore legitime 
constituto, attentisque obsequentibus litteris postulatoriis quorundam 
Emorum S. R. E. Cardinalium, Rthorum Episcoporum necnon Capitu- 
lorum seu Canonicorum Ecclesiarum Cathedralium ceterique cleri Pata- 
vinae et Bergomensis dioecesium, Ethus ac Diius Cardinalis Fran- 
ciscus a Paula Cassetta, Episcopus Tusculanus, huiusce Causae Ponens 
seu Relator, in Ordinariis Sacrorum Rituum Congregationis Comitiis 
subsignata die ad Vaticanum coadunatis, sequens dubium discutiendum 
proposuit: An sit signanda Commissio Reassumptionis Causae in casu 
et ad effectum de quo agitur? Et Emi ac Rmi Patres Sacris tuendis 
Ritibus praepositi, post relationem eiusdem Cardinalis Ponentis, audito 
etiam R. P. D. Alexandro Verde, Sanctae Fidei Promotore, omnibus 
accurate perpensis, rescribendum censuerunt: Affirmative seu signandam 
esse Commissionem, si Sanctissimo placuerit. Die 27 Februarii 1912. 

Quibus omnibus Sanctissimo Domino Nostro Pio Papae X per infra- 
scriptum Cardinalem Sacrae Rituum Congregationi Praefectum relatis, 
Sanctitas Sua Rescriptum eiusdem Sacri Consilii ratum habens, propria 
manu signare dignata est Commissionem Reassumptionis Causae Cano- 
nizationis Beati Gregorii Barbadici, Episcopi Confessoris, die 28, eisdem 
mense et anno. 


Fr. S. Carp. Martineuu, S. R. C. Praefectus. 
L. #8 S. 


+ Petrus La Fontaine, Ep. Charystien., Secretarius. 

SACRA ROMANA ROTA 


OSNABRUGEN. 


NULLITATIS MATRIMONII (HARCK-GARTNER). 


Pio PP. X feliciter regnante, Pontificatus Dominationis suae anno 
nono, die 11 Ianuarii 1912, RR. PP. DD. Franciscus Heiner, Ponens, 
Ioannes Prior et Aloisius Sincero, Auditores de turno, in causa « Osna- 
brugen. - Nullitatis matrimonii », instante pro appellatione Defensore 
vinculi Osnabrugensi, inter Minnam Martham Harck, repraesentatam 
per legitimum procuratorem C. H. Pezzani, advocatum, et Theodorum 
Gdrtner, amentem, interveniente et disceptante in causa Defensore vinculi 
ex officio, sequentem tulerunt sententiam definitivam. 


Minna Martha Harck, religioni protestanticae addicta, et Maximi- 
lianus Theodorus Girtner, eiusdem religionis protestanticae, die 9 Apri- 
lis 1901 coram ministro protestantico in Lichtenberg prope Berolinum 
matrimonium inter se contraxerunt. Tribus post annis maritus in do- 
mum mente captorum civitatis Berolinensis in Dalldorf inclusus est; a 
competente autem medico amentium publica attestatione declaratus est 
aegrotus, stupidus et tardus, qui tantopere mente captus exsistat, ut 
nullum intellectus aut voluntatis actum ullo modo imputabilem aut uti- 
lem ponere valeat. Uxor vero die 25 Aprilis 1908 obtinuit divortium 
civile ob mariti amentiam, et paulo post in sinum Ecclesiae catholicae 
recepta est. Die 27 Maii 1909 in Lichtenberg matrimonium civile iniit 
cum Ioanne Hiuser, catholico. Post aliquot menses petiit ab Ordinario 
sui domicilii, ut primum matrimonium ob impedimentum vis et metus 
declaretur nullum. Die 24 Iunii 1910 prodiit sententia, qua declaratum 
est, certo constare de matrimonii nullitate in casu. Appellante vero ex 
officio vinculi Defensore Curiae Osnabrugensis ad Sedem Apostolicam, 
H. S. Ordini causa dirimenda proponitur sub dubio consueto: An con- 
stet de matrimonii nullitate in casu. 


QUOD SPECTAT. 


1. In casu agitur de matrimonio haereticorum inter se, quod coram 
ministro protestantico initum est. Istud autem matrimonium in foro 
ecclesiastico ut validum habendum est, si tunc temporis, quando matri- 
monium celebratum est, nullum impedimentum dirimens obstabat. Iam- 
vero ex modo quo matrimonii valor in casu impugnatur, apparet nul- 

lum adfuisse impedimentum dirimens, nisi impedimentum vis et metus 
vel forte etiam defectus consensus validi ob partialem amentiam viri. 
Processus autem instructus est solum super vis et metus impedimento, 
cum in casu vix probari posse videatur, quod vir ante matrimonium tali- 
ter amens fuerit ut validum consensum matrimonialem dare nequiverit. 

Neque dicatur, matrimonium in casu esse invalidum iam ex solo 
defectu formae Tridentinae seu ob impedimentum clandestinitatis, iuxta 
doctrinam quam Wernz, Jus Decret., t. 1V n. 166, ita exprimit: « Conci- 
« lium Tridentinum, ut averteret incommoda ex nullitate tot matrimonio- 
«rum acatholicorum (baptizatorum) oritura, sapienter limitavit valorem 
« capitis Tametsi ad parochias, in quibus legitime fuisset promulga- 
« tum; nullibi autem apposuit alteram clausulam restrictivam, vi cuius 
« intra unam eandemque parochiam nova forma celebrandi matrimonium 
« solos catholicos obligasset; hinec cum ex iure communi acatholici quo- 
« que (baptizati scil., sive haeretici, sive schismatici) ecclesiasticis legibus 
« irritantibus matrimonia teneantur, a servanda forma Tridentina non 
« fuerunt exempti. Quare haec acatholicorum matrimonia, sive cum parte 
« catholica sive inter se, non servata forma substantiali Concilii Triden- 
« tini celebrata, omnino sunt nulla et irrita, nisi legitima concedatur 
« legis Tridentinae relaxatio ». In casu enim negandum est suppositumm, 
scilicet promulgationem capitis Tametsi (Conc. Trident., Sess. XXIV, 
cap. 1, de ref. matr.) in illa regione locum habuisse. Constat enim de 
contrario (loder, Formulaire matrim., 1891), neque ullo alio modo forma 
Tridentina ibi est introducta. 

2. Impedimentum vis et metus quod attinet, Capita 13 et 14 libri IV 
Decretalium illud spectantia, in iure sunt notissima. Praeterea certum 
est in iure, metum tunc tantum dirimere matrimonia christianorum, si 
sit gravis, iniustus et a causa externa libera incussus ad extorquendum 
consensum matrimonialem. Notat autem Wernz, l. c., n. 261 de vi ut 
causa metus: « De vi absoluta et physica vel de ea trepidatione animi 
« quae usum rationis penitus tollit, hic non est multum disserendum.... 
« Restat igitur sola inquisitio de vi causativa metus qui liberum con- 
« sensum quoad substantiam non tollit, sed tantum minuit, quoniam 
« relinquit optionem sive electionem inter malum intentantum et actum 
« vi exactum ». 


FACTUM QUOD SPECTAT. 


1. De veracitate et credibilitate actricis et testium imprimis haec 
notanda sunt. Ipse Vinculi Defensor Osnabrugensis de actrice scribit: 
« La querelante, secondo la relazione del tribunale, fece I’ impressione 

« che ella volesse dire Ja verita ». Verum est quidem, eam contradicere 
depositioni a parocho Rieger et a capellano Anders factae, quod scilicet 
eam monuerint de impossibilitate contrahendi alterum matrimonium, nisi 
primum matrimonium ab Ecclesia fuerit declaratum nullum. Sed attento 
actricis testimonio se promisisse eisdem novas nuptias haud se inituram 
fore ante obtentam Ecclesiae licentiam, illa contradictio est fere nullius 
momenti, nec infirmare valet actricis veracitatem. 

Testes vero non ideo reiici possunt, quia fere omnes sunt aut 
actrici propinqui aut acatholici. In causis enim matrimonialibus inprimis 
propinqui audiendi sunt. « Consanguinei et affines, ita Wernz, l. c., 
« n. 745, qui melius ceteris impedimenta quaedam scire possunt, testi- 
« ficari non prohibentur, sive pro valore, sive pro nullitate matrimonii 
« deponunt, nisi ob speciales rationes sint suspecti ». Huiusmodi autem 
rationes suspicandi in casu non habentur. 

Etiam protestantes, si sub fide iuramenti deponunt, credibiles sunt 
ideoque audiri debent, praesertim si, uti in casu, fere unici testes sint, 
qui depositiones facere valent. Accedit quod credibilitas uniuscuiusque 
testis, uti adnotat sententia primae instantiae, a delegato tribunali Bero- 
linensi expressis verbis affirmatur, nec in ullo casu Defensor matri- 
monii eiusdem tribunalis hance affirmationem impugnavit. Praeterea 
cauta circumspectio qua singuli testes in deponendo utuntur, diligentia 
et subtilitas qua affirmant, se alias minas et offensiones audivisse et 
vidisse, alias nonnisi fando compertas habere, alias prorsus ignorare, 
omnino comprobant testium credibilitatem. Neque negligenda est illa 
circumstantia, quod testes protestantici deponant in favorem causae 
actricis, licet haec testium religionem abiuraverit. Tribunal autem Bero- 
linense simpliciter declarat: « De testium credibilitate non est dubitan- 
«dum ». Testes revera de factis concretis sine contradictione et sine 
collusione deponunt, quae propriis oculis viderunt vel propriis auribus 
audierunt. Sola mater actricis sibi contradicere videtur et confundere ea 
quae ante et quae post matrimonium audivit. 

Ipse denique maritus Gartner ob suam amentiam non potuit subiici 
examini, neque reperti sunt eius propinqui, qui examinari potuerint. Is 
autem defectus ad rem nihil facit, cum Defensor vinculi rite in causa 
intervenerit et disceptaverit. 

2. Ex sequentibus autem actricis et testium depositionibus, quoad 
ipsum factum elucet, in casu revera adfuisse impedimentum vis et 
metus. Actrix ait: « Mi minaccid che mi avrebbe uccisa ... Io dovetti poi 
« aver timore che egli avesse effettuato le minaccie, perché alla restitu- 
«zione dell’anello mi ha percosso e graffiato; oltre a cid minaccid 

« ancora che mi avrebbe spezzato l’osso nasale, per cui m’avrebbe sfi- 
« gurata. Tutto cid avveniva poco tempo prima che avvenisse il matri- 
« monio... In nessun modo avrei sposato il Gartner se non avessi avuto 
« una terribile paura che egli avrebbe messo in esecuzione le minaccie 
« tante volte ripetute ». 

Verba actricis confirmant alii testes. Emma Wagner, eius soror, ait: 
« Secondo il mio modo di vedere le minaccie erano certamente pensate, 
« tanto é vero che in caso che il fidanzamento fosse stato sciolto avrebbe 
« il Gartner messo in effettuazione tutte le sue minaccie... Io stessa ho 
« visto le traccie dei pizzichi sul suo braccio ». 

Altera soror actricis, Mathilda Scharemberg, ait: « Mia sorella mi 
« ha dichiarato che ella non si ritirava dal fidanzamento col Gartner per 
« la paura... Anche dopo il matrimonio mia sorella mi dichiard, che ella 
«non avrebbe in alcun modo sposato il Gartner, se non avrebbe avuto 
« paura che egli mettesse in esecuzione le sue spesso ripetute minaccie ». 

Magni momenti est testimonium Pauli Wagner, catholici, leviri 
actricis, qui deponit: « Maximilianus Theodorus Gartner alla mia pre- 
« senza per parecchie volte, allorché egli era fidanzato con Minna Marta 
« Gartner, ha indirizzato verso di lei minaccie e sgridate, e l’ha picchiata. 
« Una volta l’ha minacciata con la rivoltella in mia presenza... Minna 
« Marta Harck prima del suo matrimonio m’ha dichiarato che avrebbe 
« certamente sposato il Gartner, altrimenti questi l’avrebbe uccisa ». 

Ex hisce testimoniis igitur patet, in casu revera adfuisse metum 
gravem, iniustum, a causa externa libera incussum ad extorquendum 
consensum matrimonialem. De iniustitia illarum minarum sponsi, quibus 
sponsam ad matrimonium contrahendum compellebat, nullum potest esse 
dubium. Constat autem insuper, hunc metum incussum fuisse gravem 
seu talem « qui cadit in virum constantem ». 

Iuxta Sanchez enim (Lib. IV, d. 3), cui auctores generatim con- 
sonant, quinque conditiones requiruntur ut metus dici possit gravis, 
seu «cadens in constantem virum »: a) ut metus sit gravis pro persona 
patienti; 6) ut timens credat malum illud probabiliter sibi imminere; 
c) ut metum incutiens potens sit minas exequi; d) ut metum incutiens 
solitus sit minas exequi; e) ut timens non possit facile occurrere malis 
sibi imminentibus. Iamvero metus actrici incussus huic erat omnino 
gravis, eo magis quod patre orbata erat et protectore indigebat. Apparet 
insuper, sponsum et potentem et solitum fuisse minas exequi. Mulierem 
enim alapis plectebat et vellicabat, et tam nervosae erat indolis, ut 
postea mente captus evaserit. Neque malis sibi imminentibus sponsa se 
subtrahere poterat. In domo enim non habuit nisi matrem, quae eam 

contra virum efficaciter protegere nequibat; nec patuit ei fuga, cum 
nusquam fugere potuerit, nec in fuga spem liberationis a malis sibi 
minitatis vidit. « Ilo era ancora giovane, ait ipsa, aveva le mie occupa- 
« zioni in casa, e non avrei quindi potuto fuggire ». 

3. Sponsa igitur elegit matrimonium ad vitandum malum, quod 
aliter saltem in apprehensione sua, vitare non potuit. Nec dicatur mu- 
lierem non vere timuisse, eo quod post matrimoniim marito debitum 
negare sit ausa. Nam ipsi magis horrori erat, terribilem luem qua vir 
laborabat, contrahere, quam periculum mortis subire. 

Neque dici potest, matrimonium decursu temporis reconvalidatum 
esse. Imprimis enim sponsa non videtur deposuisse metum tempore 
matrimonii, cum adhuc perseverarent minae et offensiones ex parte viri. 
Sed utcumque haec res se habet, defectus prioris consensus iam ideo 
non poterat suppleri per pacificam cohabitationem, quia sponsa nesciebat 
consensum priorem fuisse nullum et irritum. Sponsam hac cognitione 
caruisse patet ex actis; huiusmodi vero scientiam ad revalidationem 
matrimonii in casu requiri, ab auctoribus docetur. Ita v. g. Wernz 
(l. c., m. 268): « Pars quae metum passa est, matrimonium per consen- 
«sum novum vel expressum vel tacitum per copulam cum affectu 
« maritali vel diuturniorem cohabitationem legitime datum potest con- 
« validare, dummodo cessante metu certo sciat primum matrimonium 
« fuisse nullum ». . 

Quibus omnibus consideratis et sedulo perpensis, Christi nomine 
invocato, Nos infrascripti Auditores pro tribunali sedentes et solum 
Deum prae oculis habentes, decernimus, declaramus et sententiamus: 
Constare de matrimonii nullitate in casu, seu proposito dubio respon- 
demus: Affirmative; statuentes praeterea, actricem ad omnes iudicii 
expensas teneri. 

Ita pronunciamus, mandantes Ordinariis locorum et ministris tribu- 
nalium ad quos spectat, ut executioni mandent hanc nostram definitivam 
sententiam, et adversus reluctantes procedant ad normam sacrorum 
canonum, et praesertim cap. 3, sess XXV, de reform. Concil. Trid., iis 
adhibitis executivis et coércitivis mediis, quae magis efficacia et oppor- 
tuna pro rerum adiunctis exstitura sint. 

Romae, die 11 Ianuarii 1912. 

Franciscus Heiner, Ponens. 
Ioannes Prior. 


Aloisius Sincero. 
Sac. Tancredes Tani, Notarius. 

SIGNATURA APOSTOLICA 


REGULAE SERVANDAE IN JUDICIIS 


APUD 
SUPREMUM SIGNATURAE APOSTOLICAE TRIBUNAL 
APPROBATAE ET CONFIRMATAE 


A PIO PAPA X 


Regulae, quibus apud Supremum Apostolicae Signa- 
turae Tribunal causarum pertractationis ordo et ratio sta- 
tuitur, non brevi temporis intervallo ad experimentum 
adhibitae, atque ab Emis PP. Cardinalibus in idem Tri- 
bunal adlectis sedulo recognitae, Apostolicae demum san- 
ctioni humillime submissae fuere. Sanctissimus autem Dfius 
N. Pius PP. X, ipsas Regulas, probato earum tenore, in 
audientia habita hac die v1 mensis Martii mcmx ab infra- 
scripto Cardinali Praefecto, confirmare ratasque facere 
dignatus est; quin imo vim iisdem auctoritatemque Legis 
peculiaris pro Supremo Apostolicae Signaturae Tribunali 
attribuens, in Acta Apostolicae Sedis referri, promulgari et 
ab omnibus, ad quos spectet, stricte in posterum obser- 
vari iussit. 

Romae, die vi mensis Martii mcmxu. 


VINCENTIUS Carp. VANNUTELLI, 
S. A. S. T. Praefectus. 


L. & S. 


NicoLaus Marini, a Secretis. 


- 

TITULUS I. 


Quae causae Supremo Signaturae Apostolicae Tribunali 
subiiciuntur. 


1. 


Supremum Signaturae Apostolicae Tribunal, iuxta Legis 
Propriae can. 37, videt tamquam sibi propria et praecipua: 

a) de exceptione suspicionis contra aliquem Auditorem, ob 
quam ipse recusetur; 

b) de violatione secreti, ac de damnis ab Auditoribus allatis 
eo quod actum nullum vel iniustum in iudicando posuerint; 

c) de querela nullitatis contra sententiam rotalem ; 

d) de expostulatione pro restitutione in integrum adversus 
rotalem sententiam, quae in rem iudicatam transierit. 

Praeter hosce casus, ex commissione SSmi iudicat etiam de 
restitutione in integrum contra sententiam ab aliqua S. Congre- 
gatione emissam. 

ArT. 2. 


Suspicionis exceptioni locum praebent: 

a) quaestiones nondum per iudicium decisae inter aliquem 
Auditorem et partes; 

b) inimicitiae graves; 

c) ratio aliqua ob quam deduci iure liceat Auditori quodvis 
commodum morale aut oeconomicum ex causa esse proventu- 
rum ; aut ipsum alteri partium litigantium nimis adhaerere ; 

d) opinio sive consilium circa causam ab Auditore emis- 
sum; causa ab eo cognita in alio iurisdictionis gradu tamquam 
iudice vel arbitro; causa iam alias ab ipso propugnata uti advo- 
cato vel procuratore ; 

e) necessitudo cuiusque gradus in linea recta, atque in 
linea transversa usque ad quartum gradum computationis civilis 
inclusive; affinitas indirecta cuiusque gradus; transversa usque 
ad secundum. 


\q 

Quum vero recusans proposuerit exceptiones de merito cau- 
sae, exceptio suspicionis contra Auditorem admitti nequit, nisi 
posterius suspicionis argumentum innotuerit. 


Art. 3. 


Querela nullitatis produci potest non solum contra senten- 
tiam definitivam, verum etiam adversus interlocutoriam sen- 
tentiam a Sacrae Rotae tribunali quomodocumque emissam, 
dummodo tamen gravamen aliquod inde sit oriturum, quod per 
definitivam sententiam reparari nequeat; aut etiam ipsa sen- 
tentia vim habeat sententiae definitivae. 


Art. 4. 
Argumenta querelae nullitatis sunt: 
a) defectus citationis qua causa introducitur; 
b) defectus iurisdictionis; 
c) defectus mandati procuratorii, aut vitium in eodem 
substantiale ; 
d) ratio in sententia non habita alicuius legis; 
é) manifesta quaevis legis violatio. 


Art. 5. 


Non admittitur recursus ob defectum citationis qua causa in- 
troducitur quando pars non citata in iudicium venit suasque 
rationes aut defensiones de merito causae adduxit, neque tamen 
actus nullitatem allegavit. 

Art. 6. 

Recursus ob defectum iurisdictionis fieri quoque potest ad 
obtinendam circumscriptionem iudicii, dempto semper casu quo 
pars comparuerit, nullaque circa competentiam exceptione op- 
posita, defensiones aut documenta in causa produxerit. 


Art. 7. 
Defectus aut vitium in mandato procurationis veluti sanata 
habentur ob appellationem interpositam ab ipso actore, sive per 
se, sive per procuratorem, adversus quamlibet sententiam, ante- 

quam pars altera nullitatem opposuerit; aut generatim ob actum 
quemlibet positivum ante querelam nullitatis emissum, unde 
sanctio colligatur iuxta normam iuris communis. 


Art. 8. 


Recursus ex querela nullitatis admitti nequit, nisi vitium 
aliquod, de quibus supra, manifeste comprobetur; in dubiis 
reiicitur recursus tamquam fundamento boni iuris carens. Reiici- 
tur etiam pure ac simpliciter si defectus remissus aut sanatus, 
uti supra, appareat. 


Arr. 9. 


Ut admittatur recursus ad obtinendam restitutionem in inte- 
grum, inde colligatur oportet : 

a) iudicium ex documentis fuisse emissum, quorum fal- 
lacia aut adulteratio in posterum cognita fuerit; 

b) documenta publica aut privata reperta esse, quibus 
factum aliquod novum decretorium in causa comprobetur; 

c) aut generatim rationem aliquam intercessisse non prius 
deductam neque disputatam, ex qua detrimentum grave atque 
manifestum boni iuris demonstrari queat, ideoque sit locus 
actioni rescissoriae, ad normam iuris communis. 


Art. 10. 


Executio voluntaria rei iudicatae post sententiam ultimi gra- 
dus iure minime privat petendi atque obtinendi a Supremo Tri- 
bunali restitutionem in integrum. 


Art. 11. 


Non aliter atque ad petendam restitutionem in integrum et 
introducendum iudicium nullitatis contra sententiam rotalem, 
terminus etiam intra quem causa ad Supremum Signaturae 
Apostolicae Tribunal ex commissione SSmi delata inchoari po- 
test, est trium mensium a die obtentae commissionis. 


| 
| 
| 


TITULUS II. 


Ritus procedendi coram Supremo Signaturae Apostolicae 
Tribunali. 


ArT. 12. 


Libellus, quo causa introducitur, exhibetur R. P. D. Signa- 
turae Apostolicae Secretario per Notarium protocollo addictum ; 
eique alligari debent : 

a) exemplar authenticum sententiae adversus quam recur- 
sus interponitur, et in causis quae ad Supremum Tribunal defe- 
runtur ex commissione Sanctissimi, documentum obtentam 
commissionem comprobans; 

b) apocha libellarum centum apud Officialem Supremi 
Tribunalis distributorem in cautelam commissarum. Huiusmodi 
summa aerario Sedis Apostolicae acquiretur si reiiciatur recur- 
sus; si vero admittatur, ex causae expensis subducetur; 

c) procurationis mandatum in formis, si actor per seipsum 
recursum non exhibuerit. 


Art. 13. 


Acceptum libellum eiusque adnexa documenta Notarius pro- 
tocollo addictus in fasciculum colliget, quem, in appositum 
librum relatum et numero signatum, ad R. P. D. Secretarium 
remittet, ut per decretum adversae parti legitime notificandum 
terminum is constituat ad animadversiones contra recursum in 
scriptis Supremo Tribunali submittendas; secus contumaciter 
procedendum. 


Art. 14. 


Notificationis actus exarabitur a Notario Scriptore seu Actua- 
rio, vel ab alio Supremi Tribunalis Officiali ad id deputato, qui, 
post R. P. D. Secretarium, et ipse subsignabit sigilloque Supremi 
Tribunalis actum communiet. 

Ad validitatem exemplaris, parti vel eius procuratori tra- 
dendi, satis erit subsignatio Officialis in Notarium deputati, et 
sigillum Supremi Tribunalis. 


ArT. 15. 


Notificationis actus formula erit prout sequitur, mutatis 
mutandis : 


(Titulus causae et Protocolli numerus). 


De mandato Emi ac Rmi Dini ... Supremi huius Signaturae 
Apostolicae Tribunalis Praefecti; notificetur Dio N. N. coram 
hoc Supremo Tribunali et contra ipsum dium N. N. exhibitum 
esse [ex commissione SSmMi, si ita sit] recursum contra senten- 
tiam a ... latam in causa ... ad obtinendam [nullitatem dictae 
sententiae, seu restitutionem in integrum, etc.]; atque ideo supra 
memorato dno N. N. convento fatalis dies ... hora meridiana con- 
stituatur ad deducendum in. scriptis sive per se sive per procu- 
ratorem legitime deputatum coram infrascripto Secretario in 
aedibus Supremi Tribunalis Romae ... si quid habeat contra 
admissionem praefati recursus; quo termino elapso, procedetur 
contumaciter ad ulteriora, omni etc. 

Datum Romae ex aedibus S. T. die ... 


Art. 16. 


Notificationis actus (itemque citationes et alius quilibet actus 
S. T.) in Urbe transmittetur per manum apparitoris ipsius Su- 
premi Tribunalis, qui peractae traditionis fidem faciet in calce 
ipsius actus. Si vero pars extra Urbem commoretur, transmit- 
tetur per cursum publicum in fasciculo, ut vulgo audit, com- 
mendato, cuius acceptilatio, a publico pariter epistolarum diri- 
bitorio requisita, in actis servabitur. 

Pro iis denique, quorum ignotum est domicilium, S. T. opus 
adhibebit Curiae Dioeceseos, aut aliis rationibus utetur, quae 
R. P. D. Secretario necessariae aut opportunae in casu vide- 
antur. 


} 
| 

Art. 17. 


Quum actus quivis cuidam Episcopo notificandus sit, ad 
instar epistolae conscribetur; a R. P. D. Supremi Tribunalis Se- 
cretario ac Notario deputato subsignabitur, et per publicum cur- 
sum, uti supra, transmittetur. 


ArT. 18. 
Formula tum erit prouti sequitur, mutatis mutandis : 


Illive ac Revine Domine, 


Infrascriptus P. D. ..., Supremi Signaturae Apostolicae Tri- 
bunalis Secretarius, Amplitudini Tuae notum per praesentes 
facit, dium N. N. recursum [de commissione SSmMi, si ita sit] 
obtulisse contra sententiam a ... latam in causa ... ad obtinen- 
dum ... Quod quum ex ratione muneris mei Tibi communico, id 
pariter significo, Amplitudini Tuae esse tempus usque ad diem ... 
ut si quid contra acceptationem praefati recursus deducendum 
habeas, vel per Te, vel per Procuratorem legitime deputatum 
deducas scriptis ad me mittendis in aedibus Supremi huius Tri- 
bunalis Romae ..., quo termino elapso, ultra procedetur ad nor- 
mam « Legis Propriae » can. 40. 

Interim bona omnia et fausta a Deo Tibi adprecor. Amplitu- 
dinis Tuae 

Famulus addictissimus. 


Art. 19. 

Elapso termino parti conventae constituto ad iura sua dedu- 
cenda contra recursum (qui tamen terminus, instante eadem 
parte, per rescriptum R. P. D. Secretarii prorogari poterit), neque 
ab ipsa parte conventa animadversionibus suis productis, 
R. P. D. Secretarius, nisi ei videbitur per novum decretum reno- 
vari citationem, procedere potest ad ulteriora. 


ArT. 20. 


Item, per decretum R. P. D. Secretarii explanationes tam 
iuris quam facti, pro rei opportunitate, sive ab actore sive a con- 

vento exigi poterunt; et decreti notificatio illi fiet parti, a qua 
huiusmodi deductiones exquirantur; neque altera pars obiicere 
quidquam poterit. 

Arr. 21. 


Praeter necessariam ab adversa parte deductionum expostu- 
lationem, R. P. D. Secretarius, quo facilius et accuratius recur- 
sus naturam et rationes cognoscere queat, a S. R. Rota vel a 
S. Congregatione apud quam causa iam agitata fuit, acta omnia, 
quae praecesserunt, requiret. 

Requiret insuper, si ei videbitur, unius aut plurium Supr. 
Trib. PP. Consultorum votum, itemque votum Promotoris Iusti- 
tiae, et, quum agatur de re matrimoniali, Vinculi Defensoris; 
vel etiam partibus diem dicet, ut coram se de recursus rationibus 
verbis disputent. 


ArT. 22. 


Decretum R. P. D. Secretarii, quo oralis disputatio iubetur, 
argumenta indicabit, quibus discussio ipsa contineatur, et utri- 
que parti transmittetur per citationem tenoris qui sequitur: 

De mandato etc. ... citentur dni N. N. et N. N. ad comparendum 
coram infrascripto S. T. Secretario, in aedibus eiusdem S. T. 
Romae ... die ... hora ... ad habendam discussionem oralem circa 
recursum a N. N. exhibitum contra ... pro ... et decretum aliud 
quodcumque desuper necessarium et opportunum videndum in 
forma fieri et interponi etc., non solum etc., sed et omni ete. - 
Argumenta autem ipsius discussionis erunt quae sequuntur: ... 

Datum ex aedibus S. T. die ... | 

(Sigillum, et subscriptio R. P. D. Secretarii atque Notarit). 


Art. 23. 


Partibus quoque, vel earum alteri, fas erit discussionem ora- 
lem a R. P. D. Secretario per supplicem libellum exposcere. 
R. P. D. Secretarius per decretum, a quo appellari non poterit, 
iudicabit tum de admissione discussionis, tum de eius argu- 
mentis, quae in ipso libello proposita iam fuerint. 

ArT. 24. 

Partium rationes in discussione orali ab ipsarum advocatis 
explicabuntur. Verum R. P. D. Secretarius, in causis crimina- 
libus praesertim, actorem ipsum vel conventum discussionis 
participes efficere poterit. 

ArT. 25. 

Oralis disceptationis moderator est R. P. D. Secretarius, cui 
praesto erunt alter ex Officialibus Supremi Tribunalis, qui, in 
Notarium deputatus, argumenta a partibus prolata fideliter 
scriptis referet; praeterea unus vel duo Supremi Tribunalis 
PP. Consultores, quando R. P. D. Secretario videbitur, vel etiam. 
si oportuerit, Promotor Iustitiae aut Vinculi Defensor. 

Qui omnes disceptationi interfuerint, cum Notario actum 
subsignabunt. 

ArT. 26. 

Si quis in orali disceptatione ab ordine discesserit, aut reve- 
rentiam S. T. debitam non adhibuerit, poenis mulctabitur a Lege 
Propria can. 30 num. 6 constitutis, quae statim per decretum 
R. P. D. Secretarii irrogari poterunt. 


ArT. 27. 

Attentis iis omnibus, quae superius praescripta sunt, Cardi- 
nalis S. T. Praefectus et R. P. D. Secretarius iudicabunt deferen- 
dus necne sit recursus plenis Purpuratorum Patrum comitiis, 
iuxta Legem Propriam, can. 40, n. 2. 

Admissio, itemque reiectio, partibus nota fiet in formis. Reie- 
ctionis decretum a R. P. D. Secretario et a Notario conservando 
archivo deputato, tamquam Cancellarii munere fungente, signa- 
tum, atque sigillo S. T. munitum, in Actis Apostolicae Sedis 
publici iuris fiet, nisi aliter Cardinalis Praefectus constituerit. 


ArT. 28. 


Reiectionis notificatio erit prouti sequitur: 
De mandato etc. ... notificetur N. N., Procuratori dni N. N. 
in causa legitime constituto, in ordinario Coetu seu Congressu 

habito in aedibus praefati Emi ac Rmi Di Cardinalis Praefecti 
die ... attente consideratam et perpensam fuisse instantiam a 
N. N. exhibitam [de commissione SSmi, si ita sit] contra sen- 
tentiam latam in causa a ... ad obtinendum ...; fundamentum 
tamen boni iuris in eadem non inventum esse, atque idcirco, 
iuxta Legem Propriam, can. 40, fuisse reiectam. 

Datum Romae ex aedibus S. T. die ... 

(Sigillum et subscriptio R. P. D. Secretarii atque Notarii). 


ArT. 29. 


Quum recursus admissus fuerit, in actu notificationis gene- 
raliter etiam continebitur citatio ad comparendum pro dubio- 
rum concordatione, prout infra: | 

De mandato [etc., uti supra] ad obtinendum ...; quumque 
inventum esset fundamentum aliquod boni iuris in eadem 
haberi, iuxta Legem Propriam, can. 40, fuisse admissam, atque 
decretum ut plenariis comitiis proponeretur. Itaque citetur ipse 
dius N. N. ut supra Procurator dni N. N. in causa actoris [seu 
conventi] ad comparendum coram infrascripto Secretario in 
aedibus Supremi huius Tribunalis Romae ... die ... hora ... ad 
concordandum de dubiis disceptandis, videndum destinari diem 
qua habeatur plenarius EE. PP. Coetus pro tractatione causae 
de qua agitur, ac decretum aliud quodcumque desuper necessa- 
rium et opportunum in forma fieri et interponi, etc. omni, etc. 

Datum Romae ... etc. 


Art. 30. 


Si in actu notificationis, de quo in sup. art., citatio ex officio 
defuerit, diligentiori parti relinquitur apud R. P. D. Secretarium 
instare ut dies praefigatur ad litis contestationem ac dubiorum 
propositionem. Quo in casu, post verba notificationis: « fuisse 
admissam », hoc modo concludetur: « et datum actori seu dili- 
gentiori parti proponi citationem pro concordatione dubiorum, 
aliisque omnibus necessariis et opportunis, omni, etc. 

Datum ... etc. » 


= 

* 

Art. 31. 
Notificatio Rhhis Episcopis per epistolam fiet sequentis teno- 
ris, mutatis mutandis: 


Illme et Revine Domine, 


Infrascriptus P. D. Supremi Signaturae Apostolicae Tribu- 
nalis Secretarius, Amplitudini Tuae notum per praesentes facit, 
instantiam a ... coram Supremo hoc Tribunali (de commissione 
SSmi, si ita fuerit] exhibitam contra sententiam a ... latam in 
causa ... ad obtinendum ..., iuxta Legis Propriae can. 40 fuissse 
admissam, ac decretum ut plenariis comitiis proponeretur, utque 
Amplitudo Tua in ius vocaretur. Itaque decretum edidi, quod 
per praesentes Tibi communico, ad effectum ut, nisi legitima 
causa excuseris, compareas vel per Teipsum, vel per Procura- 
torem legitime deputatum coram me infrascripto Secretario in 
aedibus Supremi huius Tribunalis Romae ... die ... hora ... ad 
concordandum de dubiis disceptandis, videndum destinari diem 
qua habeatur plenarius EE. PP. Coetus pro tractatione causae 
de qua agitur, et decretum aliud quodcumque desuper necessa- 
rium et opportunum in forma fieri et interponi etc., non solum 
etc., sed et omni etc. 

Dum haec ad Amplitudinem Tuam defero, tibi omnia bona 
et fausta a Deo adprecor. 

Datum Romae ez aedibus S. T. die ... 

(Sigillum, et Subscriptio tum R. P. D. Secretarii, tum Notarii). 


ArT. 32. 

Supplex libellus quo pars diligentior a R. P. D. Secretario 
expostulabit actum contestationis litis dubiaque proponet, erit 
prouti sequitur . 

Ad tramitem Decreti huius Supremi Apostolicae Signaturae 
Tribunalis sub die ... constituentis ut causa ... proponatur ad 
plenarium Coetum Emorum Iudicum; infrascriptus N. N. pro- 
curator dni N. N.in causa legitime constitutus petit atque instat 
ut citetur dius N. N. ad comparendum sive per se sive per pro- 

curatorem in aedibus S. T. die et hora destinandis ad concordan- 
dum de dubiis disceptandis; sin minus videndum subscribi 
infrascriptum, nec non destinari diem qua habeatur Plenarius 
Emorum Patrum Coetus pro tractatione causae de qua agitur, et 
decretum aliud quodcumque desuper necessarium et opportu- 
num in forma fieri, etc., omni etc. 
Dubium 
(Subscriptio) 


ART. 33. 


Decretum quo R. P. D. Secretarius diem dicit ad litis conte- 
stationem parti, quae institit, notificabitur. Pars altera in ius 
vocabitur per citationem « ad comparendum die ... hora ... ad 
concordandum de dubiis disceptandis; sin minus videndum 
subscribi infrascriptum ab actore [sive a convento] propositum, 
nec non destinari diem, etc., uti supra. 


ArT. 34. 


Quum citatio fiat iussu R. P. D. Secretarii in ipso actu quo 
admissio recursus significatur, partes tribus diebus ante litis 
contestationem suas dubiorum propositiones in manus R. P. D. 
Secretarii remittent. 

ArT. 35. 

In actu concordationis dubiorum si partes non comparuerint, 
vel de dubiis proponendis inter se minime conveniant, R. P. D. 
Secretarius litis contestationem suspendere poterit, vel ad alium 
diem prorogare, vel etiam ex officio dubiorum formularum de- 
cernere. 

Arr. 36. 

Litis contestationi, praeter R. P. D. Secretarium et partes, 
intererit alter ex Officialibus S. T., qui, in Notarium deputatus, 
acta omnia et actitata fideliter scriptis describet, atque de omni- 
bus fidem faciet. 


. 

Promotor Iustitiae ac Vinculi Defensor intervenient quum 
aut suum alterutrius officium reposcat, aut a R. P. D. Secretario 
invitentur, aut denique ad instantiam partium, aR. P. D. Secre- 
tario per rescriptum admissam. 


Art. 37. 


In actu contestationis litis constituetur etiam quae pecuniae 
summa a partibus solvenda sit tamquam depositum ad expen- 
sarum iudicialium cautionem. Indicabitur praeterea dies resolu- 
tionis causae, idest plenarii EMorum Patrum conventus; termi- 
nus ad defensiones atque documenta exhibenda, prout infra: 

Die ... mense ... hora ... coram R. P. Domino N. N., Supremi 
huius Apostolicae Signaturae Tribunalis Secretario; in aedi- 
bus Supremi eiusdem Tribunalis Romae ... legitime citati 
comparuerunt dius N. N. procurator dni N. N. in causa legitime 
constitutus, prouti patet ex procurationis mandato in actis 
exstante; et dius N. N. procurator, uti supra, dni N. N., ad con- 
cordanda dubia coram EE. PP. proponenda in causa ... inter 
N. N. et N. N. ad obtinendum ... Quae quidem dubia a dito N. N. 
proposita et a domino N. N. accepta, sunt prouti sequitur: 

(Dubiorum textus indicatur). 

Et R. P. Dominus N. N. Supremi Tribunalis Secretarius, 
eadem dubia admisit. 

[Sive: « Quum vero dominus N. N. declarasset, se tisdem 
assentiri non posse, recusationisque suae argumenta attulisset, 
R. P. D. Supremi Tribunalis Secretarius, auditis atque perpensis 
utriusque partis rationibus, ea tandem - ex officio - declaravit 
habenda esse prouti sequitur ... »]. 

Deinde dius N. N. petiit et institit, ut praefigeretur dies tum 
plenorum Comitiorum, tum pro documentorum et scripturarum 
exhibitione, utque alia omnia necessaria et opportuna in causa 
statuantur, omni etc. 

Tum R. P. Dius N. N. Supremi Tribunalis Secretarius, de 
mandato Emi ac Rmi Dni N. Cardinalis N. Supremi Apostolicae 
Signaturae Tribunalis Praefecti, statuit : 


fe : 

1.° ut plenaria S. T. Comitia ad disceptanda dubia, de qui- 
bus supra, in Vaticano habeantur die ...; 

2.° ut ante diem ... apud Cancellariam S. Tribunalis a ... 
deponantur libell. ... ad causae expensarum tutelam; 

3.° ut scripturae typis concreditae ac documenta produ- 
cantur in formis die ...; atque insuper ut responsiones et alia 
fiant iuxta terminos tum ex iure communi, tum a Lege Propria 
et a regulis S. T. admissos. 

Atque ita mandavit ac decrevit, et in fidem una cum N. N., 
Supremi Signaturae A postolicae Tribunalis Officiali in Notarium 
deputato, partibusque in causa contendentibus, uti supra, se 
subscripsit, prouti sequitur: ... 


ArT. 38. 

Dubiorum formula mutari nequit nisi per decretum R. P. D. 
Secretarii, instante vel altera Partium, vel Promotore Iustitiae 
aut Vinculi Defensore, auditaque parte adversa; idque etiam 
quum ipsa formula ob partium dissensum decreta fuerit ex 
officio. 

Art. 39. 

Quum agatur de recursu pro restitutione in integrum adver- 
sus sententiam, quae in rem iudicatam transierit, quae pars 
eumdem interponit cogi poterit ad integrum pro expensis depo- 
situm faciendum. Causa absoluta, rationes partium expedientur 
prouti S. T. constituerit. 


Art. 40. 
Terminus ad exhibenda documenta atque defensiones minor 
quadraginta diebus ante diem resolutionis causae sive plenorum 
Emiorum Patrum Comitiorum esse non poterit. 


Art. 41. 

Defensiones duplici exemplari ex rudi typorum impressione 
(vulgo bozze di stampa) R. P. D. Secretario exhibendae erunt, 
qui imprimendi facultatem, post advocati subscriptionem, scri- 
ptis apponet. 

Si quae in ipsis R. P. D. Secretarius corrigenda quomodo- 
cumque iudicaverit, ea adamussim ab advocato servabuntur; se- 
cus idem advocatus poenis a Lege Propria, can. 30 num. 6 con- 
stitutis, mulctabitur. 


Art. 42. 
Documenta deponenda erunt in formis penes Cancellariam 
S. T., ut ibidem libere examinari possint a partibus; quae autem 
in summarium relata erunt, ea cum duplici exemplari ex rudi 
typorum impressione tradentur. 


Art. 43. 


Notarius protocolli una cum Custode Archivi 8S. T. colla- 
tionem peraget huiusmodi exemplarium cum documentis ori- 
ginalibus. Factae collationis testimonium reddetur vel in calce 
cuiusque documenti, vel etiam in fine summarii; quod, hoc testi- 
monio carens, neque vulgari neque distribui poterit. 


Art. 44. 

Ex duobus tum defensionis tum summarii rudibus exem- 
plaribus, uti supra exhibitis, alterum parti pro definitiva im- 
pressione restituetur, alterum in Cancellaria S. T. servabitur 
ad correctiones, si oportuerit, conferendas. 


ArT. 45. 

Defensionis distributio fiet triginta diebus ante causae defi- 
nitionem in Cancellaria S. T. 

Officialis S. T. Distributor defensionem cum summario inter 
partes commutat; in ea quae actis alligatur fidem facit peractae 
exhibitionis et permutationis; exemplaria denique Emis Patri- 
bus, R. P. D. Secretario, R. P. Consultori cuius votum fuerit 
requisitum, Promotori Iustitiae aut Vinculi Defensori, quum 
in iudicium venerint, per apparitorem 8. T. statim transmittet. 


Art. 46. 
Responsiones atque documenta in summario additionali 
alliganda quindecim diebus ante causae definitionem produ- 

centur; distributio autem fiet decem diebus ante plenarium 
Emiorum Patrum Conventum iuxta formam in art. 41-45 
descriptam. 

Art. 47. 

Officialis Distributor, simul cum responsionum exemplari- 
bus, ad Efum Iudicem, qui Ponens seu Relator in causa fuerit 
designatus, acta omnia originalia, quae ad causam referuntur, 
transmittet. 


Arr. 48. 


R. P. D. Secretarii erit singulis Efiis Patribus in S. T. adlectis 
non minus decem diebus ante causae definitionem, ex officio 
fasciculum mittere, in quo status iuridicus causae exponatur et 
summaria a partibus adducta compleantur; additis scilicet do- 
cumentis, quae necessaria atque opportuna videantur ad cau- 
sam satius Emis Patribus enucleandam. 

Quod si quis ex RR. PP. Consultoribus in causam suo voto 
intervenerit, ac post editas defensiones et respopsiones a parti- 
bus, novas animadversiones addere existimaverit, eae, si necesse 
fuerit, in summario additionali ex officio EMis Patribus trans- 
mittentur non minus quinque diebus ante causae definitionem. 


Art. 49. 


Responsionum distributione conclusum in causa reputa- 
bitur iuxta can. 27 Legis Propriae, iisque congruenter servatis, 
quae in eiusdem can. § 3-4 statuuntur. Admitti tamen etiam tum 
poterit discussio oralis, quae a R. P. D. Secretario requiretur per 
supplicem libellum, rationes extraordinarias explanantem invo- 
cati beneficii et capita singularia ac distincta de quibus disce- 
ptandum sit. 

Art. 50. 


Decretum R. P. D. Secretarii, quo discussio haec oralis admit- 
titur vel negatur, irrevocabile erit, atque partibus notificabitur, 
addita citatione pro die, hora et loco disceptationis, si eadem 
fuerit concessa. 

Art. 51. 


Discussio oralis, praeterquam in casibus peculiari exceptione 
dignis, angustiori termino quam dierum quinque ante causae 
definitionem haberi nequit. 

Eius ritus idem erit atque in artic. 24, 25 et 26 describitur. 
Officialis ad acta conficienda deputatus, ea statim cum docu- 
mentis productis, si quae fuerint, ad Efium Cardinalem in 
causa Ponentem seu Relatorem de mandato R. P. D. Secretarii 
transmittet. 


Art. 52. 


Non aliter ac informationes orales ad Iudices, (Lex Propria, 
can. 30), scripturae quoque ex gratia legendae, atque generatim 
distributio quaevis defensionum aut responsionum, approba- 
tione R. P. D. Secretarii carentium, et per tramitem Officialis 
S. T. Distributoris haud facta, omnino prohibentur ac vetantur. 


ArT. 53. 

Resolutio dubiorum plenario EMorum Iudicum Coetui pro- 
positorum, partibus notificabitur, nec non S. Tribunali aut Con- 
gregationi adversus cuius sententiam ad Supremum Signaturae 
Apostolicae Tribunal recursus fuit interpositus. 

Actus subsignabitur a R. P. D. Secretario et a Notario Archivi 
Custode, tamquam Cancellarii munere fungente, sigilloque S$. T. 
munietur. 

In eo etiam decreta de expensis referentur, ut in sequenti 
formula; 

De mandato etc. ... Notificetur dito N. N., Procuratori dii 
N. N. in causa legitime constituto, in plenaria Supremi Tribu- 
nalis sessione habita in aedibus Vaticanis die ..., relatore Emo 
P. Diio N. Card. N., funditus pertractatam esse causam, de qua 
supra, inter N. N. et N. N. ad obtinendum ... atque propositis 
dubitis, scilicet ... responsum fuisse ... 

In expensis autem iudicialibus Supremum idem Tribunal 
condemnavit et condemnat ... [Sive: « decrevit eas inter partes 
esse compensandas », aut alias, pro re nata]. 

Atque ita mandatum est atque decretum; omni etc. - Da- 
tum ... ete. 


Art. 54. 


Originalis sententiae tenor infra mensem publicabitur, ne- 
que partibus dimittetur nisi in authentico exemplari, ad earum 
instantiam, earumque sumptibus. 


Art. 55. 

Originalis sententia continebit brevem causae historiam a 
statu iuridico desumptam, de quo in art. 48, dubiorum formu- 
lam eorumque responsiones, decreta circa expensas, et manda- 
tum executivum ampliori forma, scilicet: « Atque ita editum 
est, pronunciatum, decretum, declaratum ac definitive iudica- 
tum; mandatumque ut haec definitiva sententia publici iuris 
fieret atque ab omnibus, ad quos spectet, executioni manda- 
retur, non solum etc., sed et omni etc. - Datum ... etc ». 

Originalis denique sententiae a R. P. D. Secretario subsi- 
gnatae, Notarius Archivi Custos uti supra, fidem faciet, eamque 
duplici sigillo muniet, altero S. T., altero in quo expressa literis 
erit pecuniae summa, sive taxa sententiae eidem apposita. 


Art. 56. 


Notarii Archivi Custodis, accepta ab Effio et Rio Cardinali 
S. T. Praefecto ad id facultate, curae erit ut sententia in Actis 
Apostolicae Sedis publici iuris fiat. 

Quod si Cardinali S. T. Praefecto minus opportunum videa- 
tur integre sententiam in Acta Apostolicae Sedis referri, indi- 
cabitur tantum titulus causae, dubiorum formula et EMorum 
Iudicum responsum. 

Art. 57. 

Post latam sententiam, Officialis S. T. Distributor expensa- 
rum rationes pro singulis partibus litigantibus expediet, iuxta 
ipsius sententiae decreta. Quas quidem supputationes a R. P. D. 
Secretario ratas habitas, ad eum, qui satisfacere debeat, quam- 
primum transmitti curabit. 

Pro actis 8. T. eamdem rationem habentibus atque S. Ro- 
tae, taxatio duplex erit quam ut pro eadem S. Rota in Appendice 
Legis Propriae c. I-11 constitutum est. 


Art. 58. 


Si is cui expensae solvendae erunt, exonerare se debito coram 
S. T. nimis cunctetur, per decretum R. P. D. Secretarii poterit 
ei peremptorius terminus praefigi; quo frustra elapso, manda- 
tum executivum ad Curiam Dioecesanam debitoris, si expediat, 
mittetur, ut modis, qui in sua potestate sunt, eum ad solvendam 
pecuniam cogat. 


Art. 59. 


Expensis exaequatis, Officialis S. T. Distributor aerario 
Sanctae Sedis proventus solvet, qui ad illud spectabunt iuxta 
Legem Propriam (Append. c. I); eorumque notula, a R. P. D. Se- 
cretario recognita atque adprobata, in actis servabitur. 


Art. 60. 


Proventus quoque Procuratorum atque Advocatorum dupli- 
ces erunt ac in Legis Propriae Append. c. III pro Tribunali 
S. Rotae adnotantur. 

Exceptiones quae contra Advocatos et Procuratores, circa 
ipsorum proventus, obiiciantur, per decretum R. P. D. Secre- 
tarii, a quo appellari nequibit, resolventur, audita tamen parte. 


Art. 61. 


Inappellabili pariter R. P. D. Secretarii decreto cum execu- 
tiva formula emisso, ut scilicet ab omnibus ad quos spectet exe- 
cutioni mandetur, eo instante cuius interesse possit, atque iuxta 
sententiam S. T., rata habebitur aut imminuetur supputatio 
quaelibet proventuum R. P. D. Secretarii iudicio submissa. 


ArT. 62. 


Expensae pro actis ac decretis, de quibus supra in art. 60-61, 
debentur ab eo qui instat, salvo eius iure pecuniae redditionis 

exigendae ab altera parte, si R. P. D. Secretarii responsum peti- 
tioni congruens evaserit. 


Arr. 63. 


In ceteris omnibus quae hisce regulis non sunt cauta, vel 
ubi non provideat Lex Propria S. R. Rotae et Signaturae Apo- 
stolicae, neque Ordo servandus in Sacris Congregationibus, Tri- 
bunalibus, Officiis Romanae Curiae, apud Supremum Signatu- 
rae Apostolicae Tribunal, congrua congruis referendo, stetur 
tum Regulis S. R. Rotae a Pio PP. X approbatis et confirmatis, 
tum normis iuris communis. 


Ita est 
IosepHus Adv. FornarI, 


L. 58S. S.A.S.T. Arch. Cust. 


DIARIUM ROMANAE CURIAE 


S. CONGREGAZIONE DEI RELIGIOSI. 


AVVISO DI CONCORSO. 


E aperto un concorso a due posti di Officiale in questa Sacra Congrega- 
zione dei Religiosi. Istanza e documenti dovranno essere presentati alla Segre- 
teria della medesima Sacra Congregazione dentro il mese corrente. L’esame 
scritto avra luogo il giorno 18 Aprile, nella Segreteria stessa, alle ore 8 ant. 

Dalla Segreteria della S. Congr. dei Religiosi, il 15 Marzo 1912. 


+ Donato, Arciv. di Efeso, Segretario. 


SEGRETERIA DI STATO. 
NOMINE. 


Con biglietti della Segreteria di Stato, il Santo Padre si é degnato di 
nominare : 


Consultori della Sacra Congregazione di S. Uffizio: 
4 Marzo 1912. — Mons. Camillo Laurenti, Segretario della S. Congre- 


gazione di Propaganda Fide. 
— Il Rmo P. Guglielmo Arendt, della Compagnia di Gesu. 

Consultore della Commissione Pont. per la Codificazione del Diritto Canonico : 


9 Marzo 1912. — Mons. Niccolé Marini, Segretario del Supremo Tribu- 
nale della Segnatura Apostolica. 


Consultori del Supremo Tribunale della Segnatura Apostolica: 


9 Marzo 1912. — II Rev. P. Benedetto Ojetti, della Compagnia di Gesi. 
— Il Rev. P. Giulio Saubat, dei Preti del S. Cuore di Betharram. 


Con biglietti e Brevi della Segreteria di Stato, il Santo Padre si é degnato 
di nominare : 


Protonotario Apostolico ad instar participantium : 


29 Febbraio 1912. — Mons. Giuseppe Adolfo Pessard, Vicario Generale 
della diocesi d’ Angers. 


Prelati domestici di S. S.: 


28 Febbraio 1912. — Il Rev. Giulio Clemente Baudriller, Vicario Gene- 
rale della diocesi d’ Angers. 
— Mons. Emanuele Fejer, Canonico lettore della Cattedrale di Munkacs. 
— Il Rev. Giovanni Turjay, Canonico cantore della predetta Cattedrale. 
— Il Rev. Geisa Marsd, Canonico della Cattedrale di Rosnavia. 


ONORIFICENZE. 


Con biglietti e Brevi della Segreteria di Stato, il S. Padre si é degnato di 
conferire le seguenti onorificenze: 


La Commenda dell’Ordine di S. Gregorio Magno, classe civile : 


4 Marzo 1912. — Al Sig. Dott. Pietro Scherer, Consigliere intimo del 
Governo e Consigliere Superiore delle Scuole a Strasburgo. 

5 Marzo. — Al Sig. Cav. Camillo Serafini, Custode del Gabinetto Numi- 
smatico Vaticano. 

6 Marzo. — Al Sig. Marchese Maurizio Giuseppe de Gourion Saint- 
Cyr, della diocesi di Evreux. 

— Al Sig. Cav. Claudio Schmid, Dottore in medicina, dell’archidiocesi 
di Vienna. 


La Commenda dell’ Ordine di S. Silvestro Papa: 


1 Marzo 1912. — Al Sig. Massimiliano Buchner, di Monaco di Baviera. 
4 Marzo. — Al Sig. Augusto Peaucelle, di Parigi. 


Il Cavalierato dell’Ordine di S. Gregorio Magno, classe civile: 


27 Febbraio 1912. — Al Sig. Giovanni Battista Godmard, Presidente 
della Societa diocesana delle Conferenze di S. Vincenzo de’ Paoli a Verdun. 
— Al Sig. Giuseppe Chevalier, della diocesi di Arras. 

— Al Sig. Guglielmo Delattre, di Boulogne. 
— Al Sig. Enrico Delcourt, della stessa citta. 

27 Febbraio 1912. — Al Sig. Enrico Morel, di Lilla. 
— Al Sig. Giulio Duthil, della stessa citta. 
28 Febbraio. — Al Sig. Ernesto Behaghel, Presidente dell’ « Association 
des Anciens Eléves de I’Ecole Saint-Joseph 4 Lille ». 
2 Marzo. — Al Sig. Fernando Wousen, dell’archidiocesi di Cambrai. 


Il Cavalierato dell’ Ordine di S. Silvestro Papa: 


29 Febbraio 1912. — Al Sig. Pietro Filippucci, Capo-medico dell’Ospe- 
dale di S. Antonio a Smirne. 
— Al Sig. Giovanni Topuz, Procuratore dell’Arcivescovato di Smirne. 


Con biglietti della Segreteria di Stato, il Santo Padre si é degnato di 
nominare : 
Camerieri segreti soprannumerari di S. S. : 

6 Marzo 1912. — Mons. Emerico Pisapia, della diocesi di Ariano. 

8 Marzo. — Mons. Bernardo Giuseppe Eras, della diocesi di Bois- 
le-Duc. 

9 Marzo. — Mons. Giovanni Battista Rosa, della diocesi di Mantova. 

Camerieri d'onore in abito paonazzo : 

6 Marzo 1912. — Mons. Giuseppe Schinzel, dell’archidiocesi di Olmiitz. 

— Mons. Domenico Pellicand, dell’archidiocesi di Reggio Calabria. 

— Mons. Pietro Pejakic, della diocesi di Sirmio. 

12 Marzo. — Mons. Calogero Licata, Sostituto della Penitenzieria Apo- 
stolica. 
— Mons. Giorgio Suba, della diocesi di Miinkacs. 

— Mons. Francesco Parrillo, Difensore del Vincolo presso il Tribunale 
della S. Rota. 


Cameriere d’onore extra Urbem: 
6 Marzo 1912. — Mons. Guglielmo Anderlic, della diocesi di Sirmio. 


Cappellano segreto d’onore : 
6 Marzo 1912. — Mons. Casimiro Monti, della diocesi d’Ischia. 
Cappellano d’onore extra Urbem: 
12 Marzo 1912. — Mons. Vittore Melles, della diocesi di Munkacs. 


Cameriere segreto di Spada e Cappa soprannumerario di S. S.: 
13 Febbraio 1912. —- Il Sig. Marchese Flavio Durazzo, dell’ archidiocesi 
di Genova. 


NECROLOGIO. 


7 Marzo 1912. — Mons. Guglielmo Blazek, Vescovo titolare di Modra e 
secondo Ausiliare dell’Arcivescovo di Olmiitz. 

